Հասմիկ Հարությունյան

Հասմիկ Սերյոժայի Հարությունյան (), հայ երգչուհի։ ՀՀ վաստակավոր արտիստ (2011): «Շողակն» ֆոլկ-անսամբլի հիմնադիր։

Կենսագրություն 
Հասմիկ Հարությունյանը ծնվել է 1960 թվականին Երևանում։ 1982 թվականին ավարտել է Երևանի Առնո Բաբաջանյանի անվան երաժշտական ուսումնարանի վոկալի բաժինը, 1995 թվականին՝ Երևանի Խաչատուր Աբովյանի անվան պետական մանկավարժական համալսարանի  ֆիզմաթ ֆակուլտետը։ 1983-1996 թվականներին հանդես է եկել Հայաստանի ռադիոյի և հեռուստատեսության պետական կոմիտեի «Ակունք» ազգագրական անսամբլում։ 1995 թվականին հիմնադրել է «Շողակն» ֆոլկ-անսամբլը, որի հետ բազմաթիվ ելույթներով հանդես է եկել Ֆրանսիայում, Գերմանիայում, Էստոնիայում, Ռուսաստանում, Արաբական Միացյալ Էմիրություններում, Կանադայում, ԱՄՆ-ում և այլուր։

Գործունեություն 
1996 թվականից «Հայրիկ Մուրադյան» ավանդական երգի և պարի  մանկական անսամբլի հիմնադիրն ու գեղարվեստական ղեկավարն է։ «Շողակն» անսամբլի երաժշտությունը հնչում է Ատոմ Էգոյանի «Արարատ» ֆիլմում։ 2009 թվականին Լեհաստանի Վրոցլավ քաղաքի «Giving Voice» երաժշտական փառատոնում մենահամերգով հանդես է եկել հայկական օրորոցային երգերի կատարմամբ։ Նույն թվականին ԱՄՆ-ում համերգներով հանդես է եկել ամերիկյան «Կիտկա» կանանց վոկալ անսամբլի հետ, որտեղ ներկայացրել է «Կոմիտաս» և հայկական ժողովրդական երգերը, որոնք կատարել է  նաև Սան Ֆրանցիսկոյի միջազգային երաժշտության փառատոնի ժամանակ։ 2011թվականին մասնակցել է Թուրքիայի Արդվին քաղաքում կազմակերպված «Green Yayla» փառատոնին։ Նույն թվականին Գերմանիայի Շտուտգարտ քաղաքում մասնակցել է ՀՀ անկախության օրվան նվիրված տոնական համերգին։

Ձայնասկավառակներ 
«Շողակն» անսամբլի հետ
 «Հայկական անթոլոգիա», 2002
 «Հայկական ավանդական պարեր», 2004
 «Հայկական օրորոցայիններ», 2004 («Նյու Յորք Թայմս» պարբերականի կողմից ճանաչվել է «Համաշխարհային երաժշտության լավագույն ձայնասկավառակ», 2004)
 «Երաժշտություն Հայաստանից», 2008

«Կարոտ» անսամբլի հետ 
 «Կարոտ 1», 2001
 «Կարոտ 2», 2003

«Հայրիկ Մուրադյան մանկական անսամբլի հետ»
 «Հայ ավանդական մանկական երգեր», 2005

Ալեքսան Հարությունյանի հետ
 «Հայկական հարսանեկան երգեր», 2010
 «Հորովել-Հայ ավանդական աշխատանքային երգեր», 2007

Ծանոթագրություններ 

Հայ երգչուհիներ
ՀՊՄՀ շրջանավարտներ
ՀՀ վաստակավոր արտիստներ
Հայ երաժիշտներ